## Pravilnik o davanju i oduzimanju suglasnosti za obav­ljanje stručnih poslova prostornog uređenja

### NN 21/2006 (22.2.2006.), Pravilnik o davanju i oduzimanju suglasnosti za obav­ljanje stručnih poslova prostornog uređenja

# ministarstvo zaštite okoliša, prostornog uređenja i graditeljstva

**523**

Na temelju članka 8.a stavka 3. Zakona o
prostornom uređenju (»Narodne novine«, br. 30/94,
68/98, 61/00, 32/02 i 100/04), ministrica zaštite okoliša, prostornog uređenja
i graditeljstva, donosi

## PRAVILNIK

### O DAVANJU I ODUZIMANJU SUGLASNOSTI ZA OBAVLJANJE STRUČNIH POSLOVA PROSTORNOG UREĐENJA

Članak 1.

Ovim Pravilnikom propisuju se uvjeti za davanje
i oduzimanje suglasnosti za obavljanje stručnih poslova prostornog uređenja (u
daljnjem tekstu: suglasnost) pravnoj osobi i ovlaštenom arhitektu koji poslove
obavlja samostalno, te uvjeti koji moraju biti ispunjeni za izradu prostornih
planova.

Stručni poslovi prostornog uređenja u smislu
ovoga Pravilnika su izrada prostornih planova i izrada stručnih podloga za
izdavanje lokacijskih dozvola.

Članak 2.

*Uvjeti za davanje suglasnosti*

Suglasnost za obavljanje svih stručnih poslova
prostornog uređenja daje se pravnoj osobi koja u punom radnom vremenu na
neodređeno vrijeme ima zaposlenog najmanje:

– jednog diplomiranog inženjera arhitekture koji
je upisan u Imenik ovlaštenih arhitekata Hrvatske komore arhitekata i inženjera
u graditeljstvu u stručni smjer ovlaštenih arhitekata ili stručni smjer
ovlaštenih arhitekata – urbanista, te koji ima položeni stručni ispit za
poslove prostornog i urbanističkog planiranja i najmanje pet godina radnog
iskustva na stručnim poslovima prostornog uređenja koji je sudjelovao u izradi
prostornih planova,

– dva diplomirana inženjera arhitekture koji
imaju položeni stručni ispit za poslove prostornog i urbanističkog planiranja i
najmanje tri godina radnog iskustva na stručnim poslovima prostornog uređenja
koji su sudjelovali u izradi prostornih planova,

– jednog diplomiranog inženjera prometa koji ima
najmanje tri godine radnog iskustva na poslovima prostornog uređenja i

– jednog diplomiranog inženjera građevinarstva,
strojarstva ili elektrotehnike, koji ima najmanje tri godine radnog iskustva na
poslovima prostornog uređenja.

Suglasnost za izradu detaljnih planova uređenja
i stručnih pod­loga za izdavanje lokacijskih dozvola daje se pravnoj osobi koja
u punom radnom vremenu na neodređeno vrijeme ima zaposlenog najmanje jednog
diplomiranog inženjera arhitekture koji je upisan u Imenik ovlaštenih
arhitekata Hrvatske komore arhitekata i inženjera u graditeljstvu u stručni
smjer ovlaštenih arhitekata ili stručni smjer ovlaštenih arhitekata –
urbanista, te koji ima položeni stručni ispit za poslove prostornog i
urbanističkog planiranja i najmanje pet godina radnog iskustva na stručnim poslovima
prostornog uređenja koji je sudjelovao u izradi prostornih planova.

Suglasnost za izradu detaljnih planova uređenja
i stručnih podloga za izdavanje lokacijskih dozvola daje se ovlaštenom arhitektu
koji poslove obavlja samostalno u vlastitom ili zajedničkom uredu ako je upisan
u Imenik ovlaštenih arhitekata Hrvatske komore arhitekata i inženjera u
graditeljstvu u stručni smjer ovlaštenih arhitekata ili stručni smjer
ovlaštenih arhitekata – urbanista, ako ima položeni stručni ispit za poslove
prostornog i urbanističkog planiranja i najmanje pet godina radnog iskustva na
stručnim poslovima prostornog uređenja i ako je sudjelovao u izradi prostornih
planova.

Članak 3.

*Zahtjev za davanje suglasnosti*

Zahtjevu za davanje suglasnost podnositelj
zahtjeva za svakog zaposlenika prilaže ovjerene fotokopije dokaza o
ispunjavanju propisanih uvjeta i to:

za ovlaštenog arhitekta:

– radnu knjižicu,

– rješenje o upisu u Imenik ovlaštenih
arhitekata,

– uvjerenje o položenom stručnom ispitu i

– popis stručnih podloga za izdavanje lokacijske
dozvole i popis prostornih planova u čijoj je izradi sudjelovao u svojstvu
koordinatora ili odgovorne osobe s dokazom o tome.

za diplomirane inženjere arhitekture koji nisu
ovlašteni arhitek­ti:

– radnu knjižicu,

– uvjerenje o položenom stručnom ispitu i

– popis stručnih podloga za izdavanje lokacijske
dozvole i popis prostornih planova u čijoj je izradi sudjelovao s dokazom o
tome.

za ostale zaposlenike:

– radnu knjižicu,

– diplomu i

– opis stručnih poslova prostornog uređenja koje
je obavljao s dokazom o tome.

Članak 4.

*Sadržaj suglasnost*

Suglasnost obavezno sadrži:

– naziv Ministarstva zaštite okoliša, prostornog
uređenja i graditeljstva (u daljnjem tekstu: Ministarstvo),

– klasu, urudžbeni broj i datum suglasnosti,

– temelj davanja suglasnosti,

– tvrtku odnosno ime, prezime i adresu osobe
kojoj se suglasnost daje,

– stručne poslove prostornog uređenja za
obavljanje kojih se suglasnost daje,

– ime i prezime ovlaštenog arhitekta (ili više
njih) za kojeg je utvrđeno da ispunjava uvjete iz članka 2. ovoga pravilnika,
te

– potpis osobe ovlaštene za davanje suglasnosti
i pečat Ministarstva.

Članak 5.

*Uvjeti za izradu prostornih planova*

Pravna osoba i ovlašteni arhitekt koji poslove
obavlja samostalno (u daljnjem tekstu: stručni izrađivač), dužni su u izradi
prostornog plana, ovisno o osobitosti zadaće, osigurati interdisciplinarnost
rada suradnjom sa tijelima državne uprave i pravnim osobama s javnim ovlastima
koje osiguravaju podatke i dokumente iz svojeg djelokruga za potrebe izrade
prostornog plana, te sa subjektima stručnim za područje geografije, agronomije,
šumarstva, biologije, ekonomije, sociologije, demografije i dr.

U izradi prostornog plana uređenja općine i
grada i generalnog urbanističkog plana, osim zaposlenika pravne osobe koji
ispunjavaju uvjete propisane člankom 2. stavkom 1. ovoga Pravilnika, mora
sudjelovati i najmanje jedan:

– diplomirani pravnik koji ima najmanje tri
godine radnog iskustva pretežno na poslovima prostornog uređenja ili na
poslovima izrade normativnih akata,

– stručnjak prirodnih znanosti (geografije,
agronomije, šumarstva, biologije i dr.) koji ima
najmanje tri godine radnog iskustva na poslovima prostornog uređenja i

– stručnjak društvenih znanosti (ekonomije,
sociologije, demografije i dr.).

Sudjelovanje osoba iz stavka 2. ovoga članka u
izradi navedenih prostornih planova dužna je osigurati pravna osoba koja
izrađuje plan.

Članak 6.

*Oduzimanje suglasnosti*

Suglasnost će se rješenjem oduzeti stručnom
izrađivaču koji prestane ispunjavati uvjete za njezino davanje propisane ovim
pravilnikom ili ako stručne poslove prostornog uređenja obavlja protivno Zakonu
o prostornom uređenju ili propisima donesenim na temelju tog Zakona.

Stručni izrađivač kojem je oduzeta suglasnost
zbog prestanka ispunjavanja uvjeta za njezino davanje može podnijeti zahtjev za
izdavanje nove suglasnosti kada ispuni propisane uvjete.

Stručni izrađivač kojem je oduzeta suglasnost
zbog obavljanja poslova prostornog uređenja protivno Zakonu o prostornom
uređenju ili propisima donesenim na temelju tog Zakona ne može podnijeti
zahtjev za izdavanje nove suglasnosti prije isteka roka od godine dana od dana
konačnosti rješenja o oduzimanju suglasnosti.

Članak 7.

*Evidencija suglasnosti*

Ministarstvo vodi evidenciju o danim i oduzetim
suglasnostima.

Evidencija iz stavka 1. ovoga članka sadrži:

– tvrtku odnosno ime, prezime i adresu osobe
kojoj je dana,

– klasu, urudžbeni broj i datum suglasnosti,

– vrstu poslova za obavljanje kojih je
suglasnost dana,

– ime i prezime ovlaštenog arhitekta (ili više
njih) i drugih zaposlenika za koje je utvrđeno da ispunjavaju uvjete iz članka
2. ovoga pravilnika,

– odjeljak za napomene i upis promjena bitnih za
obavljanje stručnih poslova prostornog uređenja (promjena ovlaštenog arhitekta
i drugih zaposlenika u pravnoj osobi, oduzimanje suglasnosti i dr.).

Stručni izrađivač dužan je Ministarstvu
dostaviti obavijest i dokumentaciju o promjeni uvjeta iz članka 2. ovoga
Pravilnika najkasnije u roku od 30 dana od dana nastanka promjene.

Podaci o osobama kojima je dana i oduzeta
suglasnost objavljuju se na web stranicama Ministarstva.

Članak 8.

*Stručni ispit*

Stručni ispit za obavljanje određenih poslova u
graditeljstvu položen prema propisima koji su važili do 1. listopada 2005.
godine smatra se u smislu ovoga Pravilnika stručnim ispitom za poslove
prostornog i urbanističkog planiranja iz članka 2. ovoga Pravilnika.

Članak 9.

Danom stupanja na snagu ovoga Pravilnika prestaje
važiti Pravilnik o izdavanju suglasnosti za upis u sudski registar pravnih
osoba koje obavljaju stručne poslove prostornog uređenja (»Narodne novine«, br. 127/99).

Članak 10.

Ovaj Pravilnik objavljuje se u »Narodnim
novinama«, a stupa na snagu 1. listopada 2006. godine.

Članak 5. ovoga pravilnika primjenjuje se od 1.
siječnja 2007.godine.

Klasa: 350-01/06-04/01

Urbroj: 531-01-06-4

Zagreb, 16. veljače 2006.

Ministrica

**Marina Matulović Dropulić, dipl. ing. arh**. v. r.

Pravilnik, NN 21/2006-523